Wydverspreide bedenkinge word in politieke en mediakringe geopper oor die wat die werklike bedoeling van Minister van Finansies Malusi Gigaba kan wees met die R1,87 triljard wat deur die Openbare Beleggingskorporasie (OBK) as pensioenfondse in trust gehou word. Die bedenkinge spruit uit die forensiese ondersoek wat Gigaba namens die Tesourie pas aangevra het na die bestuursake van die OBK en spesifiek die gedrag van die hoofuitvoerende beampte dr. Dan Matjila.
Die bedenkinge is veral n.a.v. die beweerde onreëlmatighede van die uitvoerende hoof van die OBK, dr. Dan Matjila, as sou hy 'n onreëlmatige lening van R100 miljoen vir Mosambiek goedgekeur het, asook 'n guns wat hy na bewering vir 'n "romantiese kontak" laat toekom het. Dit is bekend dat Matjila vroeër 'n versoek van Gigaba geweier het om fondse uit die OBK vir die sinkende SAL toe te staan.
In 'n mediaverklaring wys die DA daarop dat jaarverslae wat nasionale departemente tot dusver by die Parlement ingedien het vir die 2016/17 finansiële jaar toon dat in totaal R51,1 miljard vermors is a.g.v. onreëlmatige, vrugtelose en verkwiste uitgawes. Hierin was staatsentiteite die grootste sondebokke met 'n bydrae van sowat R36 miljard oftewel 70% van die totaal.
Ten tye van die mediaverklaring was die jaarverslae van die Departemente van Omgewingsake, van Verdediging en van Staatsveiligheid nog nie ontvang nie, asook dié van SARS, SA Lugdiens, SA Express, Sanral en Prasa. Dit kan dus die totaal vermorste uitgawes nog aansienlik opjaag.
Dit is dus 'n ontsaglike bedrag aan belastingbetalergeld wat jaarliks deur die staat vermors word en verteenwoordig dit as sulks 'n reusehap uit die nasionale begroting.
Dit is wat die Appèlhof in Bloemfontein verlede Vrydag in essensie gesê het met die uitspraak in die negejaarlange hofstryd oor die 283 kriminele aanklagte teen pres. Jacob Zuma. Destyds het die Nasionale Vervolgingsgesag beslis dat daar nie gronde is om Zuma op die aanklagte teen hom te vervolg nie en is die saak laat vaar.
Die DA het egter vasgeskop en 'n hofaansoek gebring dat die beslissing herroep moet word. Dit het tot die uitgerekte hofstryd gelei, met Zuma en sy regsverteenwoordigers wat elke regsvertragende truuk in die boek gebruik het in 'n poging om die saak te laat skipbreuk lei.
In 2016 het die Noord-Gautengse hooggeregshof egter bevind dat die 2008-beslissing ongegrond was en het beveel dat die aanklagte teen Zuma in verhoor moet gaan. Zuma het teen hierdie uitspraak geappèlleer, maar nou het die Appèlhof in Bloemfontein die appèl verwerp en beveel dat die 283 aanklagte verhoor moet word.
Dit is 'n oorwinning vir die oppergesag van die reg in SA, vir reg en geregtigheid en vir die DA. Dit is egter 'n tragedie dat Zuma die nege jaar misbruik het om die land in die afgrond in te mislei en om SA in staatskaping uit te verkoop aan buitelandse skurke soos nog nooit tevore in die geskiedenis nie. Daarby kom sowat R30 miljoen onnodige regskoste wat die saak die belastingbetaler tot dusver gekos het.
Inmiddels het die voormalige korrupte sakevennoot van Zuma en veroordeelde Schabir Shaik gesê hy is bereid om as staatsgetuie te getuig in die moontlike komende hofsaak teen Zuma en dat dit objektief en feitelik sal wees en nie om byltjies te slyp nie. Dit wil egter voorkom of die NVG onder adv. Shaun Abrahams regstegniese redes opper waarom vervolging teen Zuma nie summier ingestel kan word nie. Aan die ander kant het adv. Gerrie Nel van AfriForum Regsdienste aangedui dat private vervolging van Zuma beoog word indien die NVG nie bevredigend optree nie.
In wat na raming die 4 001ste plaasaanval in Suid-Afrika is sedert 1994, is mnr. IW van der Merwe op sy plaas in die distrik Ceres in die Koue Bokkeveld aangeval en 20 keer met 'n mes gesteek, sy hare afgeknip, 'n plastieksak oor sy kop getrek, sy hande en voete met kabelbinders vasgemaak en hom vir dood gelos. Hy het wonderbaarlik oorleef, maar is in 'n ernstige toestand in die hospitaal opgeneem.
Die vermoede bestaan dat Van der Merwe deur 'n groep seisoenale werkers van Lesotho aangeval is en dat hulle na die aanval gevlug het. Die Polisie is nog besig met opsporing en ondersoek.
Sedertdien die afgelope naweek is 'n 69-jarige boer naby Vyfhoek in die Potchefstroom distrik Vrydagnag in 'n worsteling met aanvallers met 'n haelgeweer in die bors doodgeskiet, terwyl dieselfde nag die pa van twee dogtertjies in sy plaashuis naby Philadelphia, noordoos van Melkbosstrand in die Wes-Kaap deur vier aanvallers doodgeskiet is. Ten tye van die uitgawe van hierdie nuusbrief was die name van die slagoffers nog nie bekend nie.
Inmiddels het Minister van Polisie Fikile Mbalula gesê die huidige stappe om boere op plase te beskerm, is voldoende en dat geen spesialiseenhede vir landelike beveiliging beplan word nie.
Noem dit wat dit is, of soos die Engelse spreekwoord lui: Call a spade a spade. Daarom sê ons "radical economic transformation" is 'n "mooi" term vir "vat die goed van die blankes" oftewel "steel" oftewel "diefstal". Punt.
"Pres. Jacob Zuma is a thief and does all in his power to stay out of prison" - ware woorde van Bonang Mohale, uitvoerende hoof van Business Leadership SA (BLSA).
'n Mens moet versigtig wees om in die mantra te verval dat dit in SA eenvoudig 'n geval is van wit vs. swart, of selfs dat wit al wat goed is en swart al wat boos en anti-blank is. Daar is natuurlik in die land 'n wit/swart, soos grootliks kunsmatig aangeblaas deur die ANC, ander radikale linkse politiek en die NWO oorhoofs, maar daar is ook aansienlike welwillendheid en verdraagsaamheid onder sowel swartmense as ander gekleurde mense.
Wat spesifiek swartmense betref, is daar in politike verband talle wat hul sout werd is en wat staan vir wat billik, reg en beskaafd is. Talle van hulle staan miskien nie genoeg op nie en word hulle dikwels oordonder deur die radikales, maar hulle is daar en kan mee gewerk word deur diegene wat 'n billike bedeling vir SA nastreef.
Van dié wat opstaan en teen die radikale stroom hul standpunte stek vir wat reg, billik en redelik is, is o.a. hoofregter Mogoeng Mogoeng, voormalige OB Thuli Madonsela en eks-ANC Makhosi Khoza. Voeg nog by mense soos Mosiou Lekota, Bantu Holomisa, Sipho Pityana (Save SA), Bonang Mohale (BLSA), Nhanhla Nene, Mcebisi Jonas (albei oud-ministers) en heelwat ander en 'n mens sien tog lig.
Dit is noodsaaklik dat met mense soos hierdie saamgewerk moet word en wel sonder dat as't ware saam in die bed gespring word.
Die Koerdiese volk in die Midde Ooste streef al vir eeue om as 'n volk in eie reg erken te word en hul eie grondgebied te bekom vir onafhanklikwording. Hierdie oorwegend Christen-mense het egter al baie gely ter wille van hul eie identiteit, veral onder Moslem-beheerde regerings in Irak, Sirië en Turkye, waar hul rondswerf en telkens deur koloniaal-vasgestelde grense benadeel word. Desondanks bly die strewe na volwaardige selfbeskikking onwrikbaar.
Op 25 September 2017 het sg. Koerdistan in Irak ondanks heftige teenkanting 'n referendum oor onafhanklikheid gehou en na berig word was 93% van die stemme uitgebring ten gunste van onafhanklikheid. Die uitslag van die referendum is deur die Irakese regering verwerp. Die Koerdiese strewe word gelei deur die Koerdistan Demokratiese Party, die Patriotiese Unie van Koerdistan en die Koerdistan Islamitiese Unie, wat onderskeidelik 28, 18 en 10 setels in die Koerdistan Streeksparlement het.
Katalonië as die noordoostelike provinsie van Spanje, wat 6,3% van die Spaanse grondgebied beslaan, oor 7,5 miljoen inwoners met eie taal en kultuur beskik en 20% van die BNP van Spanje lewer, wil graag afskei van Spanje en hul eie onafhanklike staat stig. Hierdie strewe kom al bykans twee eeue en het afgelope Sondag 'n hoogtepunt bereik met die hou van 'n referendum wat die Kataloniese streeksregering self uitgeroep het.
Kataloniese selfbeskikking word egter hewig teengestaan deur die Spaanse regering, wat die referendum as onwettig beskou en wat die Polisie ingestuur het om stemlokale te sluit en protesterende kiesers met geweld te verwyder. In die proses is Sondag meer as 1 000 mense in botsings met die Polisie beseer. Desnieteenstaande is die referendum tot 'n groot mate wel gehou en blyk dit dat meer as 90% van die stemgeregtigdes ten gunste van onafhanklikheid gestem het.
Die Kataloniërs onder hul leier Carles Puigdemont en met Barcelona as hoofstad bly egter vasbeslote oor hul eis vir selfbeskikking en dring hulle ten alle koste op verwesenliking daarvan aan. Die NWO, insluitende die Europese Unie, is sterk gekant teen die selfbeskikkingstrewe, terwyl aan die ander kant ondersteuning ontvang word van nasionalistiese en regse politieke partye regdeur die wêreld.